Polițiștii din cadrul Biroului Rutier Piatra-Neamț au efectuat un control de rutină pe strada Piața Mihail Kogălniceanu din Piatra-Neamț, depistând la volanul unei mașini un cetățean olandez în stare de ebrietate. Incidentul a avut loc la data de 5 mai, în jurul orei 23:00. Bărbatul în vârstă de 41 de ani a fost testat cu aparatul etilotest, acesta prezentând o concentrație de 0.60 mg/l alcool pur în aerul expirat. „În cauză se continuă cercetările cu privire la săvârșirea infracțiunii de conducerea unui vehicul sub influența alcoolului”, potrivit IPJ Neamț.
Acest incident nu este unul singular, în ultimele 48 de ore au mai fost depistați și alți conducători auto cu concentrații asemănătoare. În localitatea Costișa, un alt bărbat a fost oprit de polițiști, acesta deplasându-se cu viteza de 82 km/h. Incidentul a avut loc la data de 7 mai, în jurul orei 09:40. Conducătorul auto a fost testat cu aparatul etilotest, rezultatul indicând o valoare de 0,52 mg/l alcool pur în aerul expirat. Acesta a fost dus la o unitate medicală, pentru recoltate de probe biologice.
„În cauză a fost întocmit dosar penal sub aspectul săvârșirii infracțiunii de conducerea unui vehicul sub influența alcoolului”, potrivit IPJ Neamț. Acesta a fost sancționat contravențional și pentru depășirea limitei legale de viteză.
În noaptea de 8 mai, în localitatea Răucești, un tânăr în vârstă de 18 ani din Târgu-Neamț, a fost oprit pentru control în jurul orei 01:40. Acesta a fost testat cu aparatul etilotest, rezultatul indicând valoarea de 0,52 mg/l alcool pur în aerul expirat, cercetările continuând sub aspectul săvârșirii infracțiunii de conducerea unui vehicul sub influența alcoolului.
Denisa POPA
FOTO: IMAGINI GENERICE